1.2. Neteisėta migracija per Žaliąją liniją ir prieglobstis

Į pirmiau nurodytus CYPOL skaičius neįtraukti asmenys ir transporto priemonės, kirtę liniją iš šiaurinės Kipro dalies per Pergamo ir Strovilijos kirtimo punktus, kurie yra pavaldūs Jungtinės Karalystės Rytų suverenios bazės teritorijos (RSBT) administracijai. RSBT ataskaitoje teigiama, kad liniją į šiaurinę Kipro dalį kirto 236 156 Kipro graikai (anksčiau – 140 913) ir 133 270 Kipro graikų transporto priemonių (anksčiau – 59 852). Priešinga kryptimi liniją kirto 471 690 Kipro turkų (anksčiau – 457 314) ir 292 099 Kipro turkų transporto priemonės (anksčiau – 272 090).

Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį (toliau – Žaliosios linijos reglamentas, ŽLR) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių Vyriausybė veiksmingai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – įtraukiant šias sritis ir Jungtinės Karalystės Rytų suverenios bazės teritoriją (RSBT) skiriančią ribą .

Pradėta prekiauti naujais produktais, kaip antai drėgnomis servetėlėmis, akumuliatorių laužu, plastikiniais vandens bakais ir pramoninėmis nerūdijančio plieno orkaitėmis. Visa prekyba per liniją buvo vykdoma salos viduje.

Padidėjo neteisėta migracija iš šiaurinės Kipro dalies per RSBT. 2018 m. buvo sulaikyti 18 neteisėtai liniją kirtusių neteisėtų migrantų . Iš 1 248 asmenų, kuriems nebuvo leista kirsti linijos, dauguma (277) buvo Turkijos piliečiai. Remdamosi atitinkamomis Kipro Respublikos stojimo akto 3 protokolo nuostatomis, RSBT institucijos neleido kirsti Žaliosios linijos per šiaurinę Kipro dalį atvykusiems užsienio piliečiams iš JAV, Ukrainos, Rusijos, Argentinos ir Bosnijos ir Hercegovinos. Šie asmenys buvo nukreipti į perėjimo punktus už RSBT ribų, kad būtų atliktos jų patikros pagal įleidimo į Kipro Respubliką sąlygas.

Kipro Respublikos Muitų ir akcizų departamentas kreipėsi į Komisiją teiraudamasis, ar talpykla su medžiaga, nurodoma kaip skiediklis, kuria prekiaujama per Žaliąją liniją, atitinka ŽLR 4 straipsnio 1 dalyje pateikiamus kilmės kriterijus. Išanalizavusi šį klausimą, Komisija pranešė muitinės institucijoms, kad mišinys atitinka 4 straipsnio 1 dalį. Visgi Komisija taip pat nusprendė, jog labai tikėtina, kad buvo pažeistos Reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo nuostatos, nes talpykla neatitiko taisyklių dėl pavojingų cheminių medžiagų ženklinimo. Komisija pateikė savo vertinimą TCCoC, kurie pranešė gamintojui apie šio tipo produkto prekybai taikomas taisykles.

2.4. Su prekių judėjimu susijusios kliūtys ir sunkumai

Toliau išlieka kliūčių prekybai per liniją ir, Komisijos bei Kipro turkų bendruomenei priklausančių veiklos vykdytojų nuomone, tai lemia nedidelį prekybos mastą.

Kaip minėta ankstesnėse ataskaitose , Kipro turkų komercinės paskirties transporto priemonių, įvažiuojančių į Vyriausybės kontroliuojamas sritis, problema vis dar nėra išspręsta, ir šiuo metu jokioms sunkesnėms nei 7,5 t Kipro turkų komercinės paskirties transporto priemonėms neleidžiama kirsti linijos, jei jos neturi visapusiškai acquis atitinkančių Kipro Respublikos išduotų dokumentų. Kipro Respublikos valdžios institucijos pranešė Komisijai, kad jos ėmėsi priemonių siekdamos Kipro turkams palengvinti techninės apžiūros pažymėjimų ir profesionalaus vairuotojo pažymėjimų gavimo procedūrą. Komisija yra įsitikinusi, kad išsprendus šį klausimą būtų galima gerokai padidinti prekybos mastą, nes prekes vežti būtų paprasčiau. Dėl to taip pat sustiprėtų Kipro ekonominės veiklos vykdytojų ryšiai, o tai turėtų nemažai įtakos kuriant didesnį abiejų bendruomenių tarpusavio pasitikėjimą. Taigi Komisija vertina galimybę ES teikti paramą transporto saugos srityje.

Kaip pranešta ankstesnėse ataskaitose, Kipro Respublikos valdžios institucijos neleidžia įvežti perdirbtų maisto produktų ir su maistu besiliečiančių medžiagų, nes sveikatos apsaugos tarnybos išreiškė abejones dėl gamybos proceso šiaurinėje Kipro dalyje. Ataskaitiniu laikotarpiu Komisija patvirtino Kipro Respublikai, kad pagal taikomą teisinę sistemą leidžiama šiuos produktus įvežti per Žaliąją liniją ir kad Kipro Respublikos institucijos neturėtų to drausti. Nors pagal Žaliosios linijos reglamentą šios institucijos perėjimo punktuose gali imti produktų mėginius tolesnei analizei, jos neturėtų drausti įvežti visų perdirbtų maisto produktų. Komisija pasiūlė įgyvendinti mechanizmą, kuriuo būtų sudaromos sąlygos įvežti perdirbtus maisto produktus ir su maistu besiliečiančias medžiagas, kartu atsižvelgiant į papildomus su saugumu susijusius klausimus. Kol buvo rengiama ši ataskaita tolesnės diskusijos, kurias Komisija prašė surengti siekiant rasti sprendimą, nebuvo vykdomos. Komisija tebėra susirūpinusi dėl tinkamo Žaliosios linijos reglamento įgyvendinimo ir svarstys, kaip toliau nagrinėti šį klausimą.

Kaip ir ankstesniais metais, Kipro turkų prekiautojai ir toliau pranešė apie prekybą trikdančius sunkumus tiekiant prekes į parduotuves ir reklamuojant savo produktus bei paslaugas Vyriausybės kontroliuojamose srityse. Prekiautojai ir toliau mini Kipro graikų nenorą pirkti Kipro turkų gaminius. Taip pat minėta, kad abiejų bendruomenių prekiautojams, norintiems pradėti verslą su kita bendruomene, kyla daug administracinių problemų. Abiejų pusių ūkinės veiklos vykdytojams neturi būti trukdoma megzti prekybos ryšių remiantis jų verslo reikalavimais.

2.5. Prekių kontrabanda

Prekių kontrabanda tebebuvo plačiai paplitusi, o tai parodė, kaip sudėtinga kontroliuoti neteisėtą judėjimą per liniją.

2018 m. Kipro Respublika konfiskavo kontrabandos prekes 1 711 kartų (anksčiau – 1 334 kartus). 2018 m. Kipro Respublika prie Žaliosios linijos konfiskavo daugiau cigarečių ir sukamojo tabako: 469 870 cigarečių ir 587,513 g sukamojo tabako (anksčiau – 203 290 cigarečių ir 440,259 g sukamojo tabako). Žymus padidėjimas siejamas su Turkijos liros nuvertėjimu euro atžvilgiu 2018 m. Be to, palyginti su 2017 m., gerokai (45 proc.) padidėjo prekių, kuriomis pažeidžiamos intelektinės nuosavybės teisės, kontrabandos mastas. Taip pat buvo konfiskuotos tokios prekės kaip alkoholis, pesticidai, žemės ūkio produktai ir gyvūniniai bei pieno produktai. Už kontrabandą buvo iškelta viena baudžiamoji byla apylinkės teisme. Cigarečių kontrabandos mažais kiekiais atvejai paprastai buvo sprendžiami skiriant administracinę nuobaudą ir konfiskuojant prekes.

2018 m. RSBT institucijos užregistravo, kad RSBT konfiskuotų kontrabandinių prekių skaičius padidėjo: konfiskuotos 555 prekės, o 2017 m. – 432. Kaip ir 2017 m., dažniausiai buvo konfiskuojamos cigaretės ir sukamasis tabakas.

Kalbant apie įprastą Pilos kaimo, esančio buferinėje zonoje (ŽLR 4 straipsnio 10 dalis), prekių pasiūlą, teikiamą Kipro turkų gyventojams, RSBT administracija stebėjo ir registravo statybinių medžiagų, žuvies, cigarečių ir kitų prekių kiekį.

2.6. Prekybos palengvinimas

Komisija toliau ieškojo prekybos per liniją pagerinimo būdų.

2015 m. liepos mėn. Komisija priėmė pasiūlymą dėl Žaliosios linijos reglamento pakeitimo. Tikslas – nustatyti, kaip bus vykdoma prekių, kurių pavadinimai įregistruoti pagal Reglamentą (ES) Nr. 1151/2012, kontrolė Kipro Respublikos teritorijose, kuriose Kipro Respublikos Vyriausybė nevykdo veiksmingos kontrolės . Ataskaitinio laikotarpio pabaigoje šis pasiūlymas dėl pakeitimo dar nebuvo priimtas. Pasiūlymas grindžiamas Bendruoju susitarimu dėl laikino sprendimo dėl sūrio„Halloumi“ („Hellim“). Šis susitarimas pasiektas vadovaujant Komisijos Pirmininkui J.-C. Junkeriui 2015 m. liepos 16 d. jo vizito Kipre metu ir turi būti taikomas iki Kipro susivienijimo .

Siekdamos sudaryti sąlygas įvežti šviežią žuvį, Kipro Respublikos valdžios institucijos Agios Dometijaus perėjimo punkte pailgino šviežios žuvies veterinarinės patikros darbo laiką. Patikros bus atliekamos darbo dienomis nuo 7.30 val. iki 15.00 val. (patikrų pabaiga).

TCCoC toliau reiškė bendrą interesą panaikinti draudimą prekiauti gyvais gyvūnais ir gyvūniniais produktais, jei šie produktai atitinka ES taisykles ir reglamentus. Kipro Respublika daug kartų išreiškė norą išnagrinėti galimybę išplėsti prekių, kurias galima įvežti į Vyriausybės kontroliuojamas sritis, sąrašą.

Komisija ragina ekonominės veiklos vykdytojus išnaudoti verslo galimybes ir palankiai vertina aktyvias Kipro prekybos ir pramonės rūmų ir Kipro turkų prekybos rūmų dedamas pastangas.

2.7. Sąjungos prekės, grąžintos į Kipro Respublikos Vyriausybės veiksmingai kontroliuojamas sritis po pervežimo per sritis, kurių ji veiksmingai nekontroliuoja

Kipro Respublikos valdžios institucijos pranešė, kad 3 093 prekės buvo grąžintos į Vyriausybės kontroliuojamas sritis po to, kai jos buvo pervežtos per Vyriausybės nekontroliuojamas sritis. Buvo paminėta, kad šiuo atveju linija kertama be trukdžių, o daugiausia vežama į Žemutinio Pirgo–Karavostasio bei Astromeričio–Zodijos perėjimo punktus ir iš jų.

2.8. Prekės, gabentos Žaliąją liniją kertančių asmenų asmeniniame bagaže